Abdulaziz Komilov Hindiston tashqi ishlar vaziri bilan uchrashdi

2020 yilning 14 yanvar kuni Dehli shahriga amaliy tashrif bilan kelgan O‘zbekiston Respublikasi tashqi ishlar vaziri Abdulaziz Komilov Hindiston Respublikasi tashqi ishlar vaziri Subrahmanyam Jaishankar bilan uchrashdi.
Uchrashuvda prezident Shavkat Mirziyoyev va bosh vazir Narendra Modi o‘rtasidagi muhim kelishuvlarga asoslangan O‘zbekiston-Hindiston hamkorligining holati va istiqbollari muhokama qilindi.
Vazirlar 2020 yilda bo‘lib o‘tadigan oliy va boshqa darajalardagi uchrashuvlar jadvali, qo‘shma tadbirlar o‘tkazish muddatlari bo‘yicha takliflarni ko‘rib chiqdilar, deyiladi TIV xabarida.
O‘zbekiston va Hindiston iqtisodiy sohadagi hamkorlikni kengaytirishga ustuvor ahamiyat berishi ta'kidlangan.
Afg‘oniston masalasiga alohida e'tibor qaratildi. O‘zbekiston va Hindistonning Afg‘onistondagi vaziyatni tezroq barqarorlashtirishdan manfaatdorligi tasdiqlandi, bu esa mintaqadagi hamkorlikni faollashtirish va kengaytirish uchun keng imkoniyatlarni ochib berishi qayd etildi. Ushbu maqsadlarga erishishga 2019 yil yanvar oyida Samarqand shahrida ilk bor o‘tkazilgan tashqi ishlar vazirlari darajasida Afg‘oniston ishtirokidagi «Hindiston – Markaziy Osiyo» muloqoti majlislarining muntazam o‘tkazilishi ham ko‘maklashadi.
Uchrashuvda madaniy-gumanitar, ayniqsa, ta'lim va fan sohalaridagi aloqalarni mustahkamlash istiqbollari muhokama qilindi.